作者:魏承班
標題:訴衷情
內容:高歌宴罷月初盈，詩情引恨情。煙露冷，水流輕，羅帳嫋香平，恨頻生。思君無計睡還醒，隔層城。春深花簇小樓臺，風飄錦繡開。新睡覺，步香階，鬢亂墜金釵，語檀偎。臨行執手重重屬，幾千回。銀漢雲情玉漏長，蛩聲悄畫堂。筠簟冷，碧窗涼，皓月瀉寒光，割人腸。那堪獨自步池塘，對鴛鴦。金風輕透碧窗紗，銀釭焰影斜。欹枕臥，恨何賒，雲雨別吳娃，想容華。夢成幾度繞天涯，到君家。春情滿眼臉紅消，嬌妒索人饒。星靨小，玉璫搖，別後憶纖腰，夢魂勞。如今風葉又蕭蕭，恨迢迢。